เปิดลงทะเบียน ชิมช้อปใช้เฟส 2 วันแรก รอบเช้าเต็ม 5 แสนสิทธิ์ใช้เวลา 1 ชั่วโมง 18 นาที
เปิดลงทะเบียน ชิมช้อปใช้เฟส 2 วันแรก รอบเช้าเต็ม 5 แสนสิทธิ์ใช้เวลา 1 ชั่วโมง 18 นาทีเริ่มต้นแล้วกับการเปิดให้ประชาชนลงทะเบียน ในมาตรการส่งเสริมการบริโภคภายในประเทศ “ชิมช้อปใช้” ระยะที่ 2 (เฟส 2) หลังมาตรการ “ชิมช้อปใช้” ที่ผ่านมาประสบความสำเร็จเป็นอย่างดี โดยมีผู้ได้รับสิทธิ์ทั่วประเทศครบ 10 ล้านคน โดยการลงทะเบียนใน“ชิมช้อปใช้ เฟส 2” จะเปิดให้ผู้ที่ไม่เคยได้รับสิทธิ์ลงทะเบียนเพิ่มจำนวน 3 ล้านคน ซึ่งนอกจากจะได้รับวงเงินสนับสนุน 1,000 บาท สำหรับการใช้จ่ายผ่าน g-Wallet 1 และเงินชดเชยร้อยละ 15 ของยอดใช้จ่ายไม่เกิน 30,000 บาท จากเงินของประชาชนเองผ่าน g-Wallet 2 ยังจะได้รับสิทธิ์เงินชดเชยร้อยละ 20 ของยอดใช้จ่ายในส่วนที่เกิน 30,000 บาท แต่ไม่เกิน 50,000 บาทซึ่งสิทธิ์นี้จะขยายให้แก่ผู้ได้รับสิทธิ์ 10 ล้านคนแรกที่ไม่ถูกตัดสิทธิ์ด้วย การลงทะเบียนในเฟส 2 จะแบ่งเป็นสองช่วงเวลาคือ เวลา 06.00 น. จำนวน 500,000 สิทธิ์ และเวลา 18.00 น.อีก 500,000 สิทธิ์ ซึ่งในรอบเช้าที่ผ่านมามีประชาชนลงทะเบียนรับสิทธิ์ครับ 500,000 สิทธิ์ ในเวลา 07.18 น. โดยมาตรการ “ชิมช้อปใช้ เฟส 2” นี้ ประชาชนสามารถใช้ได้ถึงวันที่ 31 ธันวาคม 2562 และร้านค้าสามารถสมัครเข้าร่วมมาตรการได้ถึง 31 ธันวาคม 2562 เช่นกัน